
PATVIRTINTA 
Vilniaus miesto savivaldybės administracijos direktoriaus 
2026 m. rugsėjo 24 d.
įsakymu Nr. 30-2470/26


[bookmark: _Hlk30001265]KVIETIMAS DALYVAUTI
VILNIAUS MIESTO SAVIVALDYBĖS 2027 METŲ BIUDŽETO LĖŠOMIS REMIAMŲ SPORTO PROJEKTŲ ATRANKOJE

I SKYRIUS
BENDROSIOS NUOSTATOS
[bookmark: _Hlk29325214]
1. Vilniaus miesto savivaldybė (toliau – Savivaldybė) skelbia Savivaldybės 2027 metų biudžeto lėšomis remiamų sporto projektų atranką (toliau – atranka).
2. Kvietimas dalyvauti Savivaldybės 2027 metų biudžeto lėšomis remiamų sporto projektų atrankoje (toliau – kvietimas) – dokumentas, kuriame nurodomos Savivaldybės biudžeto lėšomis numatomos finansuoti sporto veiklų sritys, tinkamos ir netinkamos iš Savivaldybės biudžeto sporto projekto įgyvendinimui finansuoti lėšos, sporto projektų vertinimo kriterijai, bendras balų skaičius ir jo paskirstymo būdas, dokumentų atrankai pateikimo tvarka bei terminai, Savivaldybės administracijos darbuotojų, atsakingų už dokumentų, teikiamų atrankai, priėmimą ir informacijos teikimą, kontaktiniai duomenys ir informacijos teikimo tvarka, privalomi pateikti dokumentai ir kita reikalinga informacija.
3. Atranką organizuoja Savivaldybės administracijos Sporto ir sveikatingumo skyrius (toliau – Sporto ir sveikatingumo skyrius).
4. [bookmark: _Hlk29482742][bookmark: _Hlk29485507]Atrankos tikslas – atrinkti ir finansuoti sporto projektus, turinčius išliekamąją vertę, skatinančius fizinio aktyvumo plėtrą ir sporto renginių organizavimą Savivaldybėje, siekiant unikalių ir konkrečių su sportu susijusių kiekybinių ir (ar) kokybinių rezultatų. 
5. Atranka skelbiama trims sporto projektų veiklų sritims finansuoti: 
5.1. Atviroms nemokamoms fizinio aktyvumo veikloms. Reikalavimai, taikomi šiai sričiai:
5.1.1. Visos projekto dalyviams skirtos fizinio aktyvumo veiklos turi būti nemokamos. Dalyviui negali būti taikomas dalyvio, abonementinis, narystės, registracijos, įrangos nuomos ar kitu pavadinimu nustatytas privalomas mokestis.
5.1.2. Veiklos negali būti skirtos tik pareiškėjo nariams, nuolatiniams klientams, ugdytiniams ar iki projekto pradžios suformuotoms uždaroms grupėms. Veiklų registracijos, dalyvavimo ir organizavimo tvarka turi užtikrinti dalyvavimo prieinamumą ir galimybę prie projekto veiklų prisijungti naujiems tikslinės grupės dalyviams.
5.1.3. Apie organizuojamas veiklas turi būti iš anksto skelbiama informacija, leidžianti bet kuriam suinteresuotam Savivaldybės gyventojui užsiregistruoti ir dalyvauti veikloje. Projekto veiklos turi būti viešai paskelbtos pareiškėjo informavimo priemonėse ir Savivaldybės nurodytoje informacinėje platformoje, jeigu tokia platforma yra naudojama. Kiekvieno užsiėmimo data, laikas, vieta, dalyvių registracijos ar apskaitos būdas ir kontaktinė informacija turi būti iš anksto skelbiama. 
5.1.4. Projektas visa apimtimi turi būti vykdomas ne trumpiau kaip 8 savaites, veiklos turi vykti reguliariai, ne rečiau kaip vieną kartą per savaitę.
5.1.5. Fizinio aktyvumo veiklos turi būti organizuojamos ir vedamos kvalifikuotų trenerių, instruktorių ar kitų už veiklos vykdymą atsakingų specialistų. Projekto veiklos turi apimti tiesiogiai organizuojamus ir specialistų prižiūrimus užsiėmimus. Nefinansuojamos veiklos, kurių pagrindinis turinys yra savarankiškas dalyvių fizinis aktyvumas, vykdomas pagal mobiliosiose programėlėse, interneto platformose ar kitose priemonėse pateiktas užduotis arba maršrutus.
5.1.6. Projekto veiklų pagrindinis tikslas turi būti fizinio aktyvumo skatinimas, fizinių gebėjimų ugdymas ar sveikatos stiprinimas. Projekto veiklos negali būti orientuotos į sportinį varžymąsi, rezultatų lyginimą, reitingų sudarymą ar nugalėtojų nustatymą.
5.2. Atviriems masinio dalyvavimo renginiams, taip pat sporto klubų turnyrams, mėgėjų sportiniams renginiams. Reikalavimai, taikomi šiai sričiai:
5.2.1. Renginys turi būti atviras registracijai arba dalyvavimui bent vienai išorinei dalyvių grupei. Renginys negali būti skirtas tik uždarai organizacijos ar klubo narių grupei. Išorinės dalyvių grupės nariai turi sudaryti ne mažiau kaip 25 proc. visų dalyvių.
5.2.2. Projekto dalyviai turi tiesiogiai dalyvauti fizinėje ar sportinėje veikloje. Žiūrovai į projekto dalyvių skaičių neįtraukiami.
5.2.3. Pareiškėjas paraiškoje turi nurodyti renginio formatą, dalyvių grupes, atrankos ar registracijos sąlygas, planuojamą unikalių dalyvių skaičių ir dalyvio mokestį, jeigu jis taikomas. Jei paraiška teikiama turnyrui ar lygai, turi būti pateikta varžybų struktūra, planuojamas komandų ar dalyvių skaičius, rungtynių arba etapų skaičius ir dalyvavimo sąlygos.
5.2.4. Informacija apie renginį, registracijos tvarką, datą, laiką ir vietą turi būti paskelbta viešai iki renginio pradžios, sudarant galimybę potencialiems dalyviams laiku susipažinti su renginio sąlygomis ir užsiregistruoti. Projekto veiklos turi būti viešinamos pareiškėjo naudojamomis informavimo priemonėmis ir Savivaldybės nurodytoje informacinėje platformoje, jeigu tokia platforma naudojama. Pareiškėjas privalo užtikrinti dalyvių apskaitą ir gebėti pagrįsti faktinį unikalių projekto dalyvių skaičių.
5.2.5. Pareiškėjas turi numatyti renginio saugumo ir pirmosios pagalbos užtikrinimo priemones, proporcingas renginio pobūdžiui ir dalyvių skaičiui.
5.2.6. Renginys turi būti organizuojamas kaip bendra fizinio aktyvumo ar sporto veikla, vykstanti nustatytu laiku ir pagal organizatoriaus patvirtintą programą. Nefinansuojamos veiklos, kurių esmę sudaro individualus dalyvių fizinis aktyvumas, vykdomas savarankiškai pasirinktu laiku ir vietoje.
5.3. Profesionalų, aukšto sportinio meistriškumo renginiams, federacijų organizuojamiems renginiams, pramoginio tipo sporto renginiams, mugėms, edukaciniams renginiams. Reikalavimai, taikomi šiai sričiai:
5.3.1. Renginys turi būti atviras visuomenei, edukacinio projekto atveju – konkrečiai identifikuotai tikslinei grupei (sporto bendruomenei, treneriams, specialistams, mokiniams ar kt.).
5.3.2. Paraiškoje turi būti pagrįsta renginio reikšmė sporto šakos vystymui, sporto bendruomenės stiprinimui, sporto srities kompetencijų stiprinimui arba Vilniaus miesto žinomumui.
5.3.3. Jeigu renginys yra sporto varžybos, turi būti pateikta sporto varžybų sistema, dalyvių grupės ir planuojamas dalyvių skaičius.
5.3.4. Jeigu renginys yra edukacinio pobūdžio, turi būti pateikta programa, temos ir numatomi lektoriai, pranešėjai ar ekspertai.
5.3.5. Renginys turi būti organizuojamas pagal iš anksto parengtą programą, tvarkaraštį ar varžybų nuostatus.
5.3.6. Pareiškėjas turi numatyti renginio rezultatų fiksavimo ir dalyvių apskaitos būdą.

II SKYRIUS
REIKALAVIMAI PAREIŠKĖJAMS, PARAIŠKOMS IR SPORTO PROJEKTŲ KOKYBEI. IŠ SAVIVALDYBĖS BIUDŽETO SPORTO PROJEKTO ĮGYVENDINIMUI FINANSUOTI TINKAMOS IR NETINKAMOS LĖŠOS

6. [bookmark: _Hlk56764318]Sporto projektas laikomas kokybišku, jeigu projekto vykdytojai nepažeidė Savivaldybės tarybos 2020 m. lapkričio 18 d. sprendimu Nr. 1-747 ,,Dėl Vilniaus miesto savivaldybės biudžeto lėšomis remiamų sporto projektų finansavimo tvarkos aprašo patvirtinimo“ patvirtinto Vilniaus miesto savivaldybės biudžeto lėšomis remiamų sporto projektų finansavimo tvarkos aprašo (toliau – Tvarkos aprašas), kvietimo ir Savivaldybės biudžeto lėšų skyrimo sutartyje nurodytų reikalavimų, ataskaitose pagrindžiama, kad projektui įgyvendinti numatytos lėšos panaudotos tinkamai, uždaviniai yra įgyvendinti, o tikslai yra pasiekti. 
7. Paraiškas dalyvauti atrankoje gali teikti tik ne mažiau kaip vienus kalendorinius metus Savivaldybės teritorijoje registruotas sporto srityje veikiantis juridinis asmuo. Sporto sritis vertinama tikrinant išrašą iš juridinių asmenų registro arba paraiškoje nurodytą juridinio asmens sporto veiklų vykdymo istoriją. Pareiškėjas ir jo valdymo ar vadovavimo organų nariai neturi palaikyti verslo ar kitų ryšių su valstybe agresore pripažinta Rusijos Federacija.
8. Savivaldybės biudžeto lėšos atrinktiems sporto projektams įgyvendinti skiriamos, jeigu bus patvirtintos 2027 metų Savivaldybės biudžete. Savivaldybės administracija neprisiima atsakomybės, jeigu lėšos nebūtų patvirtintos. Tokiu atveju Savivaldybės biudžeto lėšų skyrimo sutartys nesudaromos, o jeigu yra sudarytos, pakeičiamos ar nutraukiamos ir nuostoliai neatlyginami.
9. Priimama vertinti tik po vieną paraišką kiekvienai finansuojamai sportinės veiklos sričiai, nurodytai šio kvietimo 5 punkte. Pareiškėjui pateikus daugiau kaip vieną paraišką tai pačiai veiklos sričiai, vertinama paskutinė pateikta paraiška.
10. Sporto projekto išlaidų patyrimo data negali būti vėlesnė nei sporto projekto veiklų įgyvendinimo pabaigos data. Sporto projekto išlaidų apmokėjimo data negali būti vėlesnė nei 2027 m. gruodžio 31 d. bei ataskaitos, kuria atsiskaitoma už sporto projektui skirtų lėšų panaudojimą, teikimo Sporto ir sveikatingumo skyriui data.
11. Sporto projekto veiklos turi būti įgyvendintos ir baigtos 2027 metais. Finansavimas skiriamas taip pat ne ilgiau kaip vieniems kalendoriniams metams (2027 metams). 
12. Paraiškos sudėtinė dalis yra projekto išlaidų sąmata. Sąmata turi būti sudaryta pagal sporto projekto struktūrą ir atitikti sporto projekto veiklas. Sporto projekto išlaidų sąmatos rengimui aktualios procentinės išraiškos:
12.1. Savivaldybės biudžeto lėšomis planuojamos finansuoti išlaidos projekto sąmatoje turi sudaryti ne daugiau nei 80 proc. nuo bendros galutinės sporto projekto išlaidų sąmatos sumos;
12.2. Sporto projekto vykdytojo (arba kitų šaltinių) lėšomis planuojamos finansuoti išlaidos projekto sąmatoje turi sudaryti ne mažiau kaip 20 proc. nuo sporto projekto išlaidų sąmatos sumos.
13. Jei skirta Savivaldybės biudžeto lėšų suma yra mažesnė, nei pareiškėjas prašė paraiškoje, sporto projekto vykdytojas privalo atnaujinti išlaidų sąmatą pagal jam skirtą Savivaldybės biudžeto lėšų sumą, įtraukdamas ne mažiau kaip 20 proc. bendros sąmatos sumos iš turimų arba gaunamų iš kitų finansavimo šaltinių lėšų. Sporto projekto vykdytojas pasirašydamas sutartį turi teisę keisti sporto projekto veiklos apimtis, bet neturi teisės keisti sporto projekte aprašytos veiklos turinio ir tikslų. 
14. Tinkamos iš Savivaldybės biudžeto finansuoti sporto projekto įgyvendinimo išlaidos:
14.1. sporto projektą vykdančio personalo darbo užmokestis ir su juo susiję darbdavio mokesčiai (išskyrus Savivaldybei pavaldžių įstaigų darbuotojų atlyginimus). Savivaldybės biudžeto lėšomis gali būti apmokama tik ta sporto projektą vykdančio personalo darbo užmokesčio dalis, kuri tenka tiesiogiai su sporto projekto įgyvendinimu susijusiam darbui;
14.2. atlyginimai pagal autorines sutartis bei kitų atlygintinų paslaugų sutartis;
14.3. maitinimo išlaidos: maistpinigiai, maitinimo paslaugos (sportininkams, treneriams, teisėjams, sporto projekto dalyviams ir sporto projektą vykdančiam personalui);
14.4. sporto projektą vykdančio personalo ir sporto projekto dalyvių komandiruočių išlaidos;
14.5. sporto bazių ir aikštelių, inventoriaus, transporto ir kita nuoma;
14.6. prekės ir paslaugos (sportinei aprangai, apdovanojimams, informacijos sklaidai);
14.7. specialiųjų sporto techninių priemonių ir įrangos įsigijimas;
14.8. kitos sporto projekto tikslams pasiekti reikalingos išlaidos. 
15. Netinkamos iš Savivaldybės biudžeto finansuoti sporto projekto įgyvendinimo išlaidos:
15.1. baudos, delspinigiai, finansinės nuobaudos, bylinėjimosi ar kitos teisinių paslaugų išlaidos, paskolų palūkanos ir skolų padengimo išlaidos;
15.2. Lietuvos Respublikos teisės aktų nustatyta tvarka susigrąžinamas arba atskaitomas pridėtinės vertės mokestis;
15.3. sporto projektų veikloms, kurios yra bendrojo ugdymo, neformaliojo ugdymo, formalųjį švietimą papildančio ugdymo, profesinio mokymo ar aukštojo mokslo studijų programų dalis;
15.4. materialiam ir nematerialiam turtui įsigyti, tiesiogiai nesusijusiam su sporto projekto įgyvendinimu;
15.5. sporto projekto vykdytojų veiklos plėtrai ar jų kasdienei veiklai (pavyzdžiui, biuro nuomai ar komunalinėms paslaugoms), išskyrus, kai tokios išlaidos yra susijusios su sporto projekto veiklų išlaidomis ir yra būtinos sporto projektui įgyvendinti;
15.6. narystės kitose organizacijose mokesčiai;
15.7. premijos, piniginiai ir (ar) daiktiniai prizai (išskyrus padėkos raštus, medalius, taures ir kitą smulkų sportinį inventorių, kurio vertė ne didesnė kaip 50 Eur vienam apdovanojamam asmeniui);
15.8. susijusios su lizingo, išperkamosios nuomos sutartimis;
15.9. papildomoms išmokoms sporto projekte dirbančiam personalui, kurios nėra susijusios su įprastomis darbo sutarties sąlygomis (skatinamosios išmokos, išmokos švenčių, jubiliejų ar kitomis progomis, tikslinėms atostogoms ir t.t.);
15.10. turto nusidėvėjimo (amortizacijos);
15.11. patirtos iš sporto projekto vykdytojo ar sporto projekto partnerio įsigyjant prekes, paslaugas (įskaitant trumpalaikio ir ilgalaikio turto, taip pat nekilnojamojo turto nuomą) ar darbus;
15.12. skirtos naudotam turtui įsigyti;
15.13. įmokos už teisę surengti tarptautines sporto varžybas ar renginius;
15.14. išlaidos, skirtos licencijoms ir leidimams įsigyti.
16. Išlaidos, finansuojamos Savivaldybės biudžeto lėšomis, turi būti apmokamos bankiniais pavedimais, užtikrinant galimybę identifikuoti mokėjimo datą, gavėją, sumą ir kitus mokėjimo duomenis.
17. Nepriklausomai nuo lėšų gavimo datos, sporto projektui įgyvendinti išlaidos gali būti patirtos nuo sausio 1 d. iki gruodžio 31 d. Jeigu Savivaldybės biudžeto lėšomis planuotos ir sutarties sąmatoje pažymėtos įsigyti prekės ar paslaugos buvo įsigytos iki šių lėšų iš Savivaldybės biudžeto gavimo, tuomet patirtas išlaidas galima kompensuoti iš Savivaldybės biudžeto lėšų kuomet Savivaldybė jas perveda.
18. Už atrankai ir atsiskaitymui už Savivaldybės gautų lėšų panaudojimą teikiamos informacijos teisingumą atsako pareiškėjas ir sporto projekto vykdytojas. 

III SKYRIUS
BENDRIEJI IR SPECIALIEJI SPORTO PROJEKTŲ VERTINIMO KRITERIJAI, BENDRAS BALŲ SKAIČIUS IR JŲ PASKIRSTYMO BŪDAS

19. Paraiškos dokumentų vertinimas vykdomas trimis etapais:
19.1. paraiškų administracinės atitikties tinkamumo vertinimas;
19.2. ekspertinis vertinimas;
19.3. projektų vertinimo komisijos rekomendacijos Savivaldybės merui ar jo įgaliotam administracijos direktoriui.
20. Paraiška laikoma tinkama, jeigu ji atitinka Tvarkos apraše ir šiame kvietime paraiškai nustatytus reikalavimus, pareiškėjas per pastaruosius trejus metus yra tinkamai įvykdęs su Savivaldybe sudarytas biudžeto lėšų skyrimo sutartis. Paaiškėjus, kad pareiškėjas nesilaikė su Savivaldybe sudarytų sutarčių nuostatų ar netinkamai juos vykdė, administracinės atitikties vertinimo metu tokia paraiška priskiriama prie nefinansuotinų ir tolesniems etapams vertinti neperduodama.
21. Ekspertų komisijoje paraiškos vertinamos vadovaujantis bendraisiais sporto projektų vertinimo kriterijais (Tvarkos aprašo 52 punktas) ir kvietime nurodytais specialiaisiais sporto projektų vertinimo kriterijais.
22. Bendrųjų ir specialiųjų vertinimo kriterijų suma yra lygi 40 balų. Maksimali bendrųjų kriterijų suma –  15 balų, specialiųjų – 25 balų. 
23. Jei paraiška nesurenka 25 ir daugiau balų (iš 40 galimų) ir visų bendrųjų vertinimo kriterijų grupei nustatytų pereinamųjų balų, paraiška priskiriama prie nefinansuotinų sporto projektų.
24. Bendrieji vertinimo kriterijai ir jų atitiktis balams:
24.1. sporto projekto viešinimas (didžiausia galima balų suma – 5, pereinamasis balas – 2): vertinamas viešinimo plano konkretumas ir proporcingumas projekto apimčiai. 
24.2. sporto projekto finansinis ir ekonominis pagrindimas (didžiausia galima balų suma – 3, pereinamasis balas – 2): vertinamas sporto projekto biudžeto nuoseklumas ir jo ryšys su sporto projekto veiklomis ir uždaviniais;
24.3. sporto projekto valdymas (didžiausia galima balų suma – 3, pereinamasis balas – 2): vertinama sporto projekto vykdytojo patirtis panašaus pobūdžio projektuose ir kompetencija įgyvendinti sporto projektą, jo valdymo struktūra, pateiktas įgyvendinimo planas. Jei sporto projekte taikoma, vertinamas partnerystės pagrįstumas, sporto projekto finansinio užtikrinimo galimybės;
24.4. sporto projekto aktualumas ir svarba (didžiausia galima balų suma – 2 balų, pereinamasis balas – 1): vertinamos sporto projektu sprendžiamos problemos aktualumas ir reikšmingumas Vilniaus miestui ir vilniečiams;
24.5. sporto projekto veiksmingumas, poveikis, tęstinumas (didžiausia galima balų suma – 2, pereinamasis balas – 1): vertinama, ar sporto projekto uždaviniai ir rezultatai yra pamatuojami ir įvykdomi. Taip pat gali būti vertinama, ar numatomi rezultatai užtikrins sporto projekto tęstinumą.
25. Specialieji vertinimo kriterijai taikomi kvietimo 5.1 papunktyje nurodytai sričiai (atviros nemokamos fizinio aktyvumo veiklos):
25.1. Veiklų reguliarumas ir tęstinumas (0–5 balai). Vertinama veiklų trukmė, dažnumas ir užsiėmimų paskirstymas per projekto laikotarpį.
25.2. Naujų dalyvių įtraukimas (0–5 balai). Vertinama planuojama naujų dalyvių dalis tarp visų projekto unikalių dalyvių. Nauju dalyviu laikomas asmuo, kuris jokia forma nepriklauso organizacijai (nėra nuolatinių pareiškėjo vykdomų veiklų narys) ir iki projekto pradžios nedalyvavo analogiškose pareiškėjo organizuojamose fizinio aktyvumo veiklose.
25.3. Dalyvių registracijos, apskaitos ir stebėsenos sistema (0–2 balai). Vertinama, ar pareiškėjas yra numatęs aiškią, patikrinamą ir patikimą dalyvių registracijos, apskaitos bei stebėsenos sistemą.
25.4. Dalyvių tolimesnio įsitraukimo į fizinį aktyvumą planas (0–3 balai). Vertinama, kaip projektu siekiama užtikrinti, kad dalyviai ir pasibaigus projektui turėtų galimybių tęsti fizinį aktyvumą ir liktų įsitraukę į reguliarias sporto ar fizinio aktyvumo veiklas.
25.5. Dalyvių švietimas sveikatos ir fizinio aktyvumo klausimais (0–3 balai). Vertinama, ar projekte numatytos edukacinės veiklos, kurias veda kvalifikuoti specialistai ir kurios padeda dalyviams įgyti žinių bei įgūdžių reguliariam fiziniam aktyvumui palaikyti.
25.6. Socialinę įtrauktį skatinančios veiklos (0–2 balai). Vertinama, ar projektas yra pritaikytas socialinę atskirtį ar dalyvavimo kliūtis patiriančioms grupėms, kokios priemonės numatytos šioms grupėms pasiekti ir įtraukti bei kokią dalį visų dalyvių planuojama sudaryti šioms tikslinėms grupėms.
25.7. Tvarumo principų integravimas į fizinio aktyvumo veiklas (0–3 balai). Vertinama, kiek renginio organizavime numatyti aplinkosauginiu, socialiniu ar ekonominiu požiūriu tvarūs sprendimai.
25.8. Vienam dalyviui tenkanti fizinio aktyvumo apimtis (0–2 balai). Vertinama vidutinė planuojama fizinio aktyvumo veiklų trukmė, tenkanti vienam unikaliam projekto dalyviui per visą laikotarpį projekto įgyvendinimo metu.
26. Specialieji vertinimo kriterijai taikomi kvietimo 5.2 papunktyje nurodytai sričiai (atviri masinio dalyvavimo renginiai, taip pat sporto klubų turnyrai, mėgėjų sportiniai renginiai):
26.1. Aktyviai dalyvaujančių asmenų skaičius (0–5 balai). Vertinama, kiek unikalių dalyvių planuojama įtraukti į sporto ar fizinio aktyvumo veiklą viso projekto metu. Vertinami tik asmenys, tiesiogiai dalyvaujantys sporto ar fizinio aktyvumo veikloje. Žiūrovai, lydintys asmenys ir renginio aptarnaujantis personalas neįtraukiami.
26.2. Renginio prieinamumas įvairaus pasirengimo dalyviams (0–3 balai). Vertinama, kiek renginio formatas sudaro galimybes dalyvauti skirtingo amžiaus, fizinio pasirengimo ir sportinės patirties asmenims.
26.3. Savanorių įtraukimas (0–3 balai). Vertinama savanorių įtraukimo į renginio planavimą ir įgyvendinimą apimtis, jiems numatytų funkcijų įvairovė bei savanorių koordinavimo, instruktavimo ar mokymų priemonės.
26.4. Renginio prieinamumas dalyviams (0–3 balai). Vertinama, kiek renginio organizatorius mažina finansines ar kitas dalyvavimo kliūtis ir sudaro galimybes dalyvauti platesniam gyventojų ratui.
26.5. Edukacinių veiklų integravimas į renginį (0–3 balai). Vertinama, ar renginio metu numatytas kvalifikuotų specialistų vykdomas švietimas fizinio aktyvumo ir sveikatos temomis.
26.6. Partnerių įsitraukimas kuriant papildomą vertę dalyviams (0–3 balai). Vertinama, kiek partnerių įsitraukimas prisideda prie renginio kokybės, dalyvių patirties gerinimo, renginio prieinamumo ar papildomų veiklų sukūrimo.
26.7. Renginio techninio įgyvendinimo pagrįstumas (0–3 balai). Vertinama, ar paraiškoje pateiktas renginio organizavimo modelis yra nuoseklus ir pakankamas planuojamam dalyvių skaičiui bei renginio apimčiai užtikrinti.
26.8. Tvarumo principų integravimas į renginio organizavimą (0–2 balai). Vertinama, kiek renginio organizavime numatyti aplinkosauginiu, socialiniu ar ekonominiu požiūriu tvarūs sprendimai.
27. Specialieji vertinimo kriterijai taikomi kvietimo 5.2 papunktyje nurodytai sričiai (profesionalų, aukšto sportinio meistriškumo renginiai, federacijų organizuojami renginiai, pramoginio tipo sporto renginiai, mugės, edukaciniai renginiai):
27.1. Renginio mastas ir reikšmingumas (0–5 balai). Vertinama, kokio masto sporto bendruomenei skirtas renginys ir ar jo reikšmė pagrįsta renginio nuostatais, programa, dalyvių ar organizacijų sudėtimi bei kitais kartu su paraiška pateiktais duomenimis.
27.2. Renginio profesionalumo lygmuo (0–4 balai). Vertinama, kokiais oficialiais standartais, kvalifikaciniais reikalavimais ar profesionalaus turinio požymiais grindžiamas renginys.
27.3. Renginio turinio įvairovė (0–3 balai). Vertinama, kiek skirtingų veiklos formų numatyta renginio programoje ir ar jos papildo pagrindinį renginio turinį.
27.4. Renginio prieinamumas visuomenei arba tikslinei sporto bendruomenei (0–4 balai). Vertinama, kokiai planuojamų renginio vietų daliai netaikomas dalyvio, registracijos, bilieto ar kitas privalomas mokestis.
27.5. Renginio metu sukuriamo turinio arba rezultatų prieinamumas po renginio (0–4 balai). Vertinama, ar renginio metu sukurtas profesinis, edukacinis, metodinis arba sporto šakos rezultatų turinys bus išsaugotas ir viešai arba tikslinei sporto bendruomenei prieinamas po renginio.
27.6. Vilniaus miesto žinomumo ir sporto turizmo potencialas (0–5 balai). Vertinamas renginio potencialas didinti Vilniaus miesto žinomumą nacionaliniu ar tarptautiniu mastu, pritraukti dalyvius, trenerius, specialistus, žiūrovus ar kitus lankytojus iš kitų savivaldybių ar valstybių bei generuoti sporto turizmo srautus.

IV SKYRIUS
PARAIŠKŲ TEIKIMAS

28. [bookmark: _Hlk114236056]Paraiškos pildomos lietuvių kalba ir teikiamos elektroniniu būdu elektroninėje paraiškų ir ataskaitų valdymo sistemoje (toliau – sistema) adresu https://konkursai.vilnius.lt/. Ne per sistemą pateiktos paraiškos nepriimamos ir nevertinamos.
29. Paraiškos teikiamos 20 darbo dienų nuo kvietimo teikti paraiškas paskelbimo datos. Terminas pradedamas skaičiuoti kitą dieną po kvietimo paskelbimo ir baigiasi 20 dienos 24 valandą. 
30. Pareiškėjas, pildydamas ir teikdamas sporto projekto paraišką, turi vadovautis Tvarkos aprašu bei šio kvietimo nuostatomis.

V SKYRIUS
DOKUMENTAI, KURIUOS BŪTINA PATEIKTI KARTU SU PARAIŠKA, IR KITA INFORMACIJA

31. Pareiškėjas teikdamas paraišką sutinka, kad ši su paraiška susijusi informacija būtų skelbiama Savivaldybės interneto svetainėje: 
31.1. pareiškėjas;
31.2. sporto projekto pavadinimas;
31.3. pareiškėjo prašoma skirti lėšų suma;
31.4. sprendimas dėl lėšų skyrimo (neskyrimo).
32. Savivaldybės merui ar jo įgaliotam administracijos direktoriui priėmus sprendimus dėl Savivaldybės biudžeto lėšų skyrimo sporto projektams Savivaldybės interneto svetainėje viešinama kvietimo 36.4 papunktyje nurodyta informacija. 
33. Projektas teikiamas tik vienai veiklos sričiai, neįtraukiant kitų veiklos sričių elementų. Prašomos projekto lėšos ir sąmatoje nurodytos išlaidos turi būti skirtos konkrečios veiklos srities projektui įgyvendinti.
34. Privalomi kartu su paraiška pateikti dokumentai nurodyti paraiškos formoje.
35. Pareiškėjus konsultuojantis atsakingas Savivaldybės administracijos darbuotojas ir jo kontaktai: Sporto ir sveikatingumo skyriaus vyr. specialistė Rugilė Malinauskaitė-Vilkoicienė, tel. (0 5) 211 2624, el. paštas rugile.vilkoiciene@vilnius.lt.

____________________________________
